**Pe gânduri ziua…**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe gânduri ziua, noaptea în veghere,

Astfel viaţa-mi tot în chinuri trece –

Va vrea natura oare să se plece

La ruga mea – să-mi dea ce i-oi cere?

Nimic nu-i cer decât mormântul rece,

Repaos lung la lunga mea durere –

Decât să port iubirea-mi în tăcere,

Mai bine ochiu-mi moartea să mi-l sece.

Căci lumea e locaşul pătimirii:

Un chin e valu-i, iară gândul spuma,

Dureri ascunse farmecele firii.

O dată te-am văzut – o clipă numai –

Şi am simţit amarul omenirii…

Ce-am folosit că-l ştiu şi eu acuma?